धर्म छिपाकर देहरादून की लड़की से की दोस्ती; दुष्कर्म कर बनाया वीडियो, होटल में ID देख चौंकी
Dehradun police raid In Plawal, Love Jehad. हरियाणा के पलवल के हथीन में देहरादून पुलिस की टीम ने रेड कर इखलास नाम के शख्स को लव जिहाद के मामले में गिरफ्तार किया। युवक ने अपना धर्म छिपा कर दूसरे धर्म की युवती के साथ फेसबुक पर दोस्ती कर शादी का झांसा देकर उससे दुष्कर्म किया।
हरियाणा के पलवल के हथीन में देहरादून पुलिस की टीम ने रेड कर इखलास नाम के शख्स को लव जिहाद के मामले में गिरफ्तार किया। युवक ने अपना धर्म छिपा कर दूसरे धर्म की युवती के साथ फेसबुक पर दोस्ती कर शादी का झांसा देकर उससे दुष्कर्म किया। युवती के आपत्तिजनक वीडियो बनाकर उसे ब्लैकमेल कर 5 लाख रुपए ऐंठ लिए। युवक के मोबाइल से युवती का आपत्तिजनक विडियो भी मिला है, जिसके जरिए वह उसे ब्लैकमेल कर रहा था।
पलवल में रेड करने पहुंचे देहरादून कोतवाली के इंस्पेक्टर विद्याभूषण नेगी ने बताया कि इखलास के खिलाफ 17 मई को केस दर्ज किया गया था। वह मूल रूप से हथीन का रहने वाला है। देहरादून में रहकर पढ़ाई कर रही एक युवती ने उसके खिलाफ केस दर्ज कराया था।
जीडी गोयनका यूनिवर्सिटी का बताया छात्र
युवती ने पुलिस को दी शिकायत में बताया कि उसकी मुलाकात 2019 में युवक से हुई थी। उसने फेसबुक पर अपना नाम मनोज और गुरुग्राम की जीडी गोयनका यूनिवर्सिटी का स्टूडेंट बताया था। उसने युवती से दोस्ती की और शादी का झांसा दिया। कई बार वह देहरादून गया और युवती के साथ दुष्कर्म किया। उसने ने विश्वास दिलाया कि कॉलेज की पढ़ाई पूरी होने के बाद वह उससे शादी कर लेगा।
आरोपी ने पढ़ाई के नाम पर युवती से रुपए मांगे। युवती ने उसे ऑनलाइन माध्यम से रुपए ट्रांसफर किए। कुछ दिन बाद आरोपी ने बताया कि उसकी तबीयत खराब है, अच्छे डॉक्टर को दिखाने के लिए उसे रुपए की जरूरत है। युवती ने फिर उसे रुपए दिए।
गुरुग्राम पहुंची युवती, खुला राज
युवक का यह व्यवहार देखकर युवती को जब उस पर संदेह हुआ तो वह खुद उसका पता लगाने के लिए गुरुग्राम आ गई। इस दौरान युवक उसे होटल ले गया। जब होटल में उसने अपनी आईडी दिखाई तो पता चला कि युवक का नाम मनोज नहीं, बल्कि इखलास है। इससे वह हैरान रह गई। इसके बाद युवती देहरादून वापस चली गई और पुलिस से शिकायत की।
पलवल पुलिस ने किया सहयोग
पलवल के हथीन थाना प्रभारी सब इंस्पेक्टर मनोज कुमार ने बताया कि उत्तराखंड के देहरादून से आई पुलिस टीम ने उनसे सहयोग मांगा तो उन्होंने अपनी टीम उनके साथ भेज दी। देहरादून से आई पुलिस टीम एक युवक को पकड़ कर अपने साथ ले गई है। उसने अपना नाम इखलास बताया है।
थाना प्रभारी ने बताया कि आरोपी युवक ने लड़की से फेसबुक के जरिए दोस्ती कर दुष्कर्म किया और उसका आपत्तिजनक वीडियो बना कर उसे ब्लैकमेल कर रहा था। इस तरह उसने लड़की को ब्लैकमेल कर करीब 5 लाख रुपए हड़प लिए। देहरादून पुलिस ने 17 मई को आरोपी के खिलाफ केस दर्ज कर किया था और उनकी सहायता से उसे गिरफ्तार करके अपने साथ देहरादून ले गई है।